FI Euroopan unionin virallinen lehti CE 88/34

(2004/C 88 E/0036)

KIRJALLINEN KYSYMYS E-1484/03

esittäjä(t): Charles Tannock (PPE-DE) komissiolle

(2. toukokuuta 2003)

Aihe: Yleisen tullietuusjärjestelmän viidennen alan tuotteille myönnettyjen etuuksien asteittainen vähentäminen ja vaihtoehdot laittomalle huumausaineiden tuotannolle Kolumbiassa

Kolumbia on nyt jonkin aikaa päässyt nauttimaan yleisen tullietuusjärjestelmän viidenteen alaan kuuluville tuotteille myönnetyistä tullietuuksista, niin kutsutusta huumausaineiden vastaisesta järjestelystä. Tällä erityisjärjestelyllä pyritään auttamaan Kolumbiaa sen taistelussa laitonta huumausaineiden tuotantoa vastaan parantamalla muiden tuotteiden, esimerkiksi leikkokukkien, tuotantomahdollisuuksia. Vaikka Kolumbian markkinaosuus on Eurostatin tilastojen mukaan laskenut 20,15 prosentista 15,41 prosenttiin vuosina 1997—2001, komission uskotaan kannattavan viidennen alan tuotteisiin liittyvien etuuksien asteittaista poistamista.

Voiko komissio perustella kantansa ja kertoa, katsooko se yleisen tullietuusjärjestelmän huumausaineiden vastaisen järjestelyn ja viidennen alan tuotteille myönnettyjen etuuksien asteittaisen vähentämisen olevan ristiriidassa keskenään? Millä muulla tavalla komissio voi tukea suoraan Kolumbian viranomaisia näiden pyrkimyksissä kannustaa muiden kuin huumausainelajikkeiden viljelyyn?

Pascal Lamyn komission puolesta antama vastaus

(27. toukokuuta 2003)

Yleisen tullietuusjärjestelmän (GSP-järjestelmän) tarkoituksena on edistää tuensaajamaiden taloudellista kehitystä lisäämällä niiden vientiä unioniin. Järjestelmän tavoitteena on käynnistää uuttaa vientiä tuensaajamaista. Tämä tarkoittaa, että etuuskohtelun on päätyttävä, kun tämä tavoite on saavutettu. GSP-järjestelmä on kannustin, joka on poistettava, kun sitä ei enää tarvita, ja siinä on keskityttävä sitä eniten tarvitseviin maihin ja aloihin.

Kolumbialaiset leikkokukat (GSP-järjestelmän viides ala) ovat saavuttaneet itse hyvin kilpailukykyisen aseman kansainvälisillä markkinoilla. Etuuksien asteittainen vähentäminen ei estä Kolumbiaa viemästä kukkia, joiden menestykseen vaikuttaa enemmän niiden laatu, hintataso ja muu vastaava kuin eurooppalaisilta maahantuojilta perittävien tullien palauttaminen käyttöön. Näin ollen GSP-järjestelmän olisi nyt autettava Kolumbiaa monipuolistamaan toimintaansa ja keskittymään muihin tuotteisiin, joiden viennin lisäämiseen Kolumbialla on mahdollisuuksia.

GSP-järjestelmään sisältyvää huumausaineita koskevaa järjestelmää on sovellettu täysin vuosina 1992—2002 ilman etuuksien asteittaista vähentämistä. Etuuksien asteittainen vähentäminen on kuitenkin tärkeä osa huumausaineita koskevan järjestelmän tavoitteita ja syrjimätöntä soveltamista Maailman kauppajärjestön (WTO) sopimuksissa määrätyn EY:n velvoitteen mukaisesti. Kolumbian tapauksessa kuitenkin yli 85 prosenttia maan leikkokukkien (jotka muodostavat suurimman osan viidennestä alasta) viennistä suuntautuu Yhdysvaltojen markkinoille.

Huumausaineita koskevan järjestelmän mukainen Kolumbian nauttima etuoikeutettu pääsy yhteisön markkinoille on lähes paras mahdollinen kauppaetuuskohtelu, joka voidaan myöntää kehitysmaalle. Näin ollen kysymyksessä mainitun Kolumbian osuuden vähenemisen yhteisön markkinoilla on katsottava johtuvan taloudellisen kilpailukyvyn laajemmista näkökohdista.

Komissio katsoo, että komission GSP-järjestelmään sisältyvän huumausaineita koskevan järjestelmän edistäminen ja toisaalta etuuksien asteittainen vähentäminen eivät ole ristiriidassa keskenään.